Príloha č. 6 súťažných podkladov

Zdôvodnenie nerozdelenia predmetu zákazky

**Zdôvodnenie nerozdelenia predmetu zákazky**

**s názvom**

 **„Rekonštrukcia rádiovej siete Horskej záchrannej služby“.**

V súvislosti s obstarávaním predmetu zákazky **„Rekonštrukcia rádiovej siete Horskej záchrannej služby“ (ďalej aj len „RDST“)** je nevyhnutné uviesť, že:

Rekonštrukcia rádiovej siete bude pozostávať z mnohých komponentov a systémov (technológií; pod technológiami je potrebné rozumieť aj bežné IKT), ktoré budú tvoriť jeden komplexný komunikačný systém Horskej záchrannej služby (ďalej aj len „HZS/verejný obstarávateľ/kupujúci“). Tento systém musí spoľahlivo pracovať, nakoľko slúži na komunikáciu záchranárov v náročných horských podmienkach pri záchrane ľudských životov. Ako celok sa musia jednotlivé podsystémy (aj so zakomponovanými bežnými IKT) vyladiť a musia sa medzi sebou vzájomne podporovať.

Pri rozdelení zákazky môžu nastať minimálne nasledujúce problémy:

* Pri výbere jednotlivých podsystémov (technológií) by sa tieto nemuseli medzi sebou navzájom podporovať. Následne prepojenie jednotlivých technológií by si vyžadovalo úpravu, alebo dodatočnú technológiu. Týmto by sa mohla požadovaná funkcionalita obmedziť, skomplikovať, alebo nefungovať vôbec. Uvedené úzko súvisí aj s bežnými IKT, ktoré sú neoddeliteľnou súčasťou systému, nakoľko mnohé hardvérové aj softvérové parametre predmetných bežných IKT sú závislé od konkrétnych technologických požiadaviek samotného systému RDST, čiže od nárokov potenciálneho predávajúceho - dodávateľa komplexného digitálneho rádiového komunikačného systému. Existuje objektívny predpoklad, že jednotlivé navrhované plnenia predmetu zákazky, v závislosti od potenciálneho predávajúceho - dodávateľa, sa môžu líšiť napríklad typom požadovaného operačného systému bežných IKT, konektivitou a kompatibilitou medzi bežnými IKT a rádio-komunikačnou časťou systému ako celku. Napriek špecifikácii bežných IKT v opise predmetu zákazky v predmetných súťažných podkladoch, existuje priestor na rôzne riešenia, na základe čoho má verejný obstarávateľ veľké obavy (opodstatnené), že v prípade oddeleného obstarania bežných IKT by mohlo dôjsť k obstaraniu takej techniky, ktorá by nemusela byť plne kompatibilná s požiadavkami predávajúceho - dodávateľa komplexného digitálneho rádiového komunikačného systému. Takýto stav by mohol viesť k značným komplikáciám v procese uvádzania systému do prevádzky, prípadne k výraznému obmedzeniu funkčnosti systému, dokonca až k jeho nefunkčnosti. Na základe týchto skutočností verejný obstarávateľ pokladá za správne, aby bežné IKT boli obstarané spoločne ako súčasť komplexného digitálneho rádiového komunikačného systému, a aby si vybraný uchádzač (predávajúci - dodávateľ) mohol zvoliť také riešenie bežných IKT, ktoré bude vo všetkých smeroch plne kompatibilné s požiadavkami ním dodávaných rádio-komunikačných technológií.

Tiež by mohli nastať nasledujúce komplikácie, resp. situácie:

* Mohla by nastať situácia, že technológie od rôznych dodávateľov by nebolo možné prepojiť vôbec.
* Pri prepájaní jednotlivých technológií od rôznych dodávateľov by mohol nastať problém v prípade uplatňovania si záruky.
* Pri montáži a prípadnom servise si to bude vyžadovať koordináciu veľa montážnych a servisných tímov.
* Technológie retranslačných staníc sú osadené na horšie dostupných miestach v objektoch tretích strán a prístup do týchto objektov je obmedzený počtom montážnych pracovníkov a taktiež počtom servisných zásahov. Prejavilo by sa to na zvýšení poplatkov za prenájom priestorov.
* Pri uplatňovaní záruky, by mohli nastať problémy s identifikáciou poruchy a s jej následným odstránením. To isté platí pri pozáručnom servise.
* Od komunikačného systému je HZS závislá a odstraňovanie porúch musí prebehnúť v dostatočne rýchlom časovom horizonte, aby pracovníci HZS nestrácali čas pátraním kto má poruchu odstrániť. Taktiež by mohol vzniknúť problém v tom, že jednotlivý dodávatelia technológií si budú vzniknutú poruchu medzi sebou prehadzovať a bude ťažké rozhodnúť kto je za poruchu zodpovedný.

Ďalšie dôvody, ktoré viedli verejného obstarávateľa k  nerozdeleniu požadovaného predmetu zákazky sú nasledujúce:

* zaručenie sa čo najlepšieho výsledku, pokiaľ ide o pomer medzi kvalitou a cenou,
* využitie verejných financií efektívnym, účinným a transparentným spôsobom,

- nerozdelenie predmetu zákazky na časti neobmedzuje hospodársku súťaž a to najmä vzhľadom na skutočnosť, že žiadna položka predmetu zákazky nepredstavuje špecifický tovar, ktorý by mohol byť niektorému uchádzačovi nedostupný na voľnom trhu,

- na relevantnom trhu sú dodávatelia/predávajúci predmetu zákazky, ktorí sú schopní a oprávnení plniť predmet zákazky a predložiť ponuku,

* nerozdelenie predmetu zákazky vzhľadom na charakter predmetu zákazky je v súlade s princípom
hospodárnosti, efektívnosti, nediskriminácie hospodárskych subjektov a čestnej hospodárskej súťaže.

Pri príprave tohto verejného obstarávania a tiež príprave stratégie uzatvorenia rámcovej dohody, ktorá má byť výsledkom tohto verejného obstarávania, verejný obstarávateľ vychádzal z poznania predmetného segmentu trhu. Predmet zákazky vymedzil v závislosti od svojich potrieb a trhovej situácie pri dodržaní princípov verejného obstarávania.

Verejný obstarávateľ zvažoval, ktorý spôsob zadávania požadovaného predmetu zákazky by bol pre neho výhodnejší, a to z hľadiska dosiahnutia základného cieľa a účelu predmetného verejného obstarávania, teda získania najlepšej ponuky z hľadiska ceny, ako aj kvality dodávky.

Verejný obstarávateľ má zato, že takto obstarávaný predmet zákazky (tak ako je špecifikovaný v prílohe č. 1 - Opis predmetu zákazky, technické požiadavky týchto súťažných podkladov) je opodstatnený a odôvodnený. Pri realizácii požadovaného predmetu zákazky bude potrebné zabezpečiť dodávku s mimoriadne silnou závislosťou rôznych technológií (vrátane bežných IKT), čo má ako už z vyššie uvedeného vyplýva v konečnom dôsledku dopad na funkčnosť, presnosť, výkonové a meracie charakteristiky komplexného digitálneho rádiového komunikačného systému. Tiež ako vyplýva z vyššie uvedeného, dodávka jednotlivých komponentov systému RDST rôznymi dodávateľmi môže viesť k nefunkčnosti celého systému RDST.

Takto vymedzené obstaranie tohto predmetu zákazky (bez ďalšieho delenia na samostatné časti) predstavuje zároveň tzv. best practices (najlepšie skúsenosti) na relevantnom trhu vzhľadom na rozsah a špecifickosť zákazky, miesta plnenia a typ kupujúceho, t.j. verejného obstarávateľa. Prípadné rozdelenie na časti alebo vyhlásenie viacerých verejných obstarávaní neznamená rozšírenie potenciálneho relevantného trhu.

Najmä s ohľadom na miestne, vecné, funkčné aj časové väzby, charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne a v konečnom dôsledku nerealizovateľné, vzhľadom na ťažko predvídateľný výsledok takto zadávaného predmetu zákazky.

Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.

Z dôvodu zabezpečenia bezporuchovosti, presnosti a spoľahlivosti systému RDST, je žiadúce, aby záruky za dodržanie kvality celého predmetu zákazky držal jeden predávajúci - dodávateľ.

Podrobná špecifikácia predmetu zákazky je uvedená v opise predmetu zákazky, tvoriacom prílohu č. 1 týchto súťažných podkladov.

So zreteľom na hospodárnosť, efektívnosť a celkovú funkčnosť systému RDSTje verejný obstarávateľ presvedčený, že jediným spôsobom, ktorým je možné tento cieľ a hospodárnosť dosiahnuť je požadovaný predmet zákazky nedeliť ale zachovať ho v celistvom stave.

Samotná hospodárnosť, ktorú verejný obstarávateľ tiež sleduje v rámci tohto verejného obstarávania nie je však v strete so samotnou otvorenosťou tohto verejného obstarávania voči hospodárskym subjektom.